ml en sl en en en en en en en de en en en ml ml ml ml ml ml ml ml ml ml ml ml ml ml ml en ml en ml ml ml ml ml ml ml ml ml ml ml ml ml ml ml ml ml ml ml ml ml en ml en en en en en en ml ml ml ml ml ml ml ml ml ml ml ml ml ml ml ml ml ml ml ml ml ml en en
ഓളപ്പരപ്പിലൂടെ മലബാറിലേക്ക് | RISALA WEEKLY
To search in site, type your keyword and hit enter
Article · Articles · Issue · Issue 1203
രാജകുടുംബത്തിലാണ് കേരളത്തിലേക്ക് വന്ന ആദ്യ ജമലുല്ലൈലി സയ്യിദ് മുഹമ്മദ് ബാഹസന്‍(റ) ജനിക്കുന്നത്. ഇന്തോനേഷ്യയുടെ പടിഞ്ഞാറ് ഭാഗത്തുള്ള അച്ചിയിലെ ഭരണാധികാരിയായിരുന്നു ഉപ്പയും പണ്ഡിതനും കൂടിയായ സയ്യിദ് അബ്ദുറഹ്മാന്‍ ജമലുല്ലൈലി.
ദിവസം കഴിയുംതോറും കൊട്ടാരജീവിതം വിരസമായ സയ്യിദ് കുറെ നാള്‍ കാട്ടില്‍ അലഞ്ഞു. ഏകാന്തനായി സര്‍വ്വേശ്വരനെ മാത്രം വണങ്ങി ജീവിച്ചു.
രക്ത നിറം കലര്‍ന്ന മഞ്ഞ നിറം, വിരിഞ്ഞ മാറിടം, ബലിഷ്ടമായ കൈകാലുകള്‍, ഉര്‍ന്ന നാസിക, വിശാല നെറ്റിത്തടം, സയ്യിദിന്റെ ആകാര സൗഷ്ഠവം ചരിത്രകാരന്മാര്‍ രേഖപ്പെടുത്തിയിട്ടുണ്ട്. ആഡംബരപൂര്‍ണമായ ഭക്ഷണം വേണ്ട. എന്നാല്‍ ശരീരത്തിന് ഊര്‍ജം നല്‍കുന്ന വിഭവങ്ങള്‍ സ്വല്‍പം കഴിക്കും. കൊട്ടാര നിവാസികളുടെ പരിചരണം ഇഷ്ടമല്ല. സയ്യിദ് ജമലുല്ലൈലി മറ്റുള്ളവരില്‍നിന്ന് ഇങ്ങനെ പലതുകൊണ്ടും വ്യത്യസ്തനായി ജീവിച്ചു.
ദിനേന ആത്മീയമായ വഴികളിലേക്കടുത്തുകൊണ്ടിരുന്നു. ഖാദിരിയ്യ, നഖ്ശബന്ദിയ്യ, ചിശ്തിയ്യ, സുഹ്‌റവര്‍ദ്ദിയ്യ, ത്വബഖാതിയ്യ തുടങ്ങിയ മാര്‍ഗങ്ങളെക്കുറിച്ച് പഠിക്കുകയും പകര്‍ത്തുകയും അതിന്റെയെല്ലാം ആത്മീയാചാര്യനായിരിത്തീരുകയും ചെയ്തു. ഖുതുബ് എന്ന വലിയ പദവിയിലേക്ക് ഉയര്‍ന്ന മഹാത്മാവായി മാറി.
തന്റെ ആഗ്രഹങ്ങള്‍ ഉപ്പയോട് പറയണമെന്ന് വിചാരിച്ചിട്ട് കുറെയായി. ഒരിക്കല്‍ അത് തുറന്നുപറഞ്ഞു.
‘ഉപ്പാ എനിക്ക് നാടുവിടണം. അറിയാത്തവര്‍ക്ക് അറിവ് കൈമാറണം’. ആഗ്രഹം നല്ലതാണ്. പക്ഷേ അതിലൂടെ വരുന്ന പ്രയാസങ്ങള്‍, ത്യാഗങ്ങള്‍ ഇതൊക്കെ ആലോചിക്കുമ്പോള്‍ ഒരു വൈമനസ്യം ഉപ്പക്ക്. ഉമ്മക്കും അതേ.
അതോടെ സയ്യിദ് ബാഹസന്‍ തന്റെ ആത്മീയാഗ്രഹങ്ങള്‍ തല്‍കാലം അടക്കി. താന്‍ കാരണം മാതാപിതാക്കള്‍ ദുഃഖിക്കരുത്.
ദിവസങ്ങള്‍ ഇങ്ങനെ കഴിഞ്ഞ് കടന്നു. അതിനിടെ ഒരു സ്വപ്‌നം. പോവണം. ദീന്‍ കൈമാറണം. നിരന്തര പ്രാര്‍ത്ഥനകളുടെ ഫലമെന്നോണമുണ്ടായ വെളിപാട്.
മാതാപിതാക്കളോട് പറയാതിരിക്കാന്‍ നിര്‍വാഹമില്ല, ദൈവികസന്ദേശമാണ്. പറഞ്ഞ് പോയേ പറ്റൂ. പറഞ്ഞപ്പോള്‍ അവരാദ്യം ഒന്ന് പകച്ചു. പിന്നെ സമ്മതം നല്‍കി. അല്ലാഹുവിന്റെ വിളിയല്ലേ.
തുടര്‍ന്ന് കൊട്ടാരംവിട്ടു. കച്ചവടക്കാര്‍ മുഖേന കേട്ടറിഞ്ഞ മലബാര്‍ തന്നെയായിരുന്നു സയ്യിദിന്റെയും ലക്ഷ്യം. തുറമുഖത്ത് വന്ന് കപ്പല്‍ അന്വേഷിച്ചപ്പോള്‍ മലബാറിലേക്ക് ഒരൊറ്റക്കപ്പലുമില്ല. പക്ഷേ, പോയേപറ്റൂ. കടലും ഉറച്ച തീരുമാനമെടുത്തപോലെ. തിരയടങ്ങി. സയ്യിദ് മുസ്വല്ലയെടുത്ത് ജലപ്പരപ്പില്‍ നീട്ടിവിരിച്ചു. അത് മലബാര്‍ ലക്ഷ്യമാക്കി നീങ്ങി. ഹി.1180 ശഅ്ബാനില്‍ സയ്യിദ് കടലുണ്ടി തീരത്താണണഞ്ഞത്. ഈ അത്ഭുതം നാട്ടുകാര്‍ കണ്ടു. അവര്‍ സയ്യിദിനെ വരവേറ്റു. അവരദ്ദേഹത്തോട് കടലുണ്ടി ദേശത്ത് തന്നെ സ്ഥിരതാമസമാക്കുവാന്‍ താല്‍പര്യപ്പെട്ടു. ആ അഭ്യര്‍ത്ഥന സയ്യിദ് മുഖവിലക്കെടുത്ത് കടലുണ്ടിയില്‍ തന്നെ താമസമാക്കി.
കുഞ്ഞി മുഹമ്മദ് കുഞ്ഞിക്കോയ മുസ്‌ലിയാര്‍ രചിച്ച മവാഹിബുല്‍ജലീല്‍ എന്ന കൃതിയിലും ഇ സുലൈമാന്‍ മുസ്‌ലിയാര്‍ ചേളാരിയിലെ തേഞ്ഞിപ്പലത്ത് മറവുചെയ്യപ്പെട്ട് കിടക്കുന്ന നൊസ്സന്‍ തങ്ങള്‍ എന്ന പേരില്‍ വിശ്രുതനായ സയ്യിദ് സ്വാലിഹ് ജമലുല്ലൈലി തങ്ങളെക്കുറിച്ച് എഴുതിയ തിദ്കാറുല്‍ ഹബീബ്, ഫീ മദ്ഹില്‍ മജ്ദൂബ് എന്ന കൃതിയിലും സയ്യിദവര്‍കളുടെ ഈ കടല്‍യാത്ര പരാമര്‍ശിക്കുന്നുണ്ട്. അത് മുസ്വല്ല വിരിച്ചാണോ ഖമീസ്(മേല്‍ക്കുപ്പായം) വിരിച്ചാണോ എന്നിടത്താണ് അവര്‍ തമ്മില്‍ വ്യത്യാസമുള്ളത്.
മമ്പുറം തങ്ങള്‍ എത്തുന്നതിന് മുമ്പേ സയ്യിദ് മുഹമ്മദ് ജമലുല്ലൈലി കടലുണ്ടിയിലെത്തിയിരുന്നു. സയ്യിദ് അലവി(റ)മമ്പുറവുമായി നല്ല ബന്ധമുണ്ടായിരുന്നു സയ്യിദിന്. ഒരിക്കല്‍ സയ്യിദ് ജമലുല്ലൈലി മമ്പുറം തങ്ങളുടെ കൂടെ താമസിക്കവെ, അവിടെ വളര്‍ത്തിയിരുന്ന ആടുകളില്‍ ഒന്നിനെ തനിക്ക് കിട്ടിയെങ്കില്‍ എന്ന് ആഗ്രഹം പ്രകടിപ്പിച്ചു. തങ്ങള്‍ക്കിഷ്ടപ്പെട്ട ആടിനെ കൊടുക്കാന്‍ മമ്പുറം തങ്ങള്‍ സേവകരോട് ആവശ്യപ്പെട്ടു. അതുപ്രകാരം സയ്യിദ് മുഹമ്മദ് ജമലുല്ലൈലി ചൂണ്ടിക്കാണിച്ച ആട് മമ്പുറം തങ്ങള്‍ നോക്കി വളര്‍ത്തുന്നതായതുകൊണ്ട് സേവകന്‍ അത് നല്‍കാന്‍ മടികാണിച്ചു. മറ്റൊന്നിനെ എടുക്കാന്‍ താല്‍പര്യപ്പെട്ടു. പക്ഷേ സയ്യിദ് ആടിനെ എടുക്കാതെ പോവുകയാണുണ്ടായത്. അല്‍പസമയത്തിനകം ആട് വീണ് കാലൊടിഞ്ഞു. വിവരം സേവകന്‍ മമ്പുറം തങ്ങളെ അറിയിച്ചപ്പോള്‍ സയ്യിദ് ജമലുല്ലൈലിയെ കൂട്ടിക്കൊണ്ടുവരാനായിരുന്നു മമ്പുറം തങ്ങള്‍ പറഞ്ഞത്. മമ്പുറം തങ്ങളുടെ ആജ്ഞപ്രകാരം സയ്യിദ് അവിടെയെത്തി ആടിന്റെ കാല്‍ തടവി സുഖപ്പെടുത്തി. ആ ആടിനെ സയ്യിദ് എടുത്തോളൂ എന്നായി തങ്ങള്‍. സയ്യിദ് ആടുമായി പോയശേഷം മമ്പുറം തങ്ങള്‍ അവിടെ കൂടിയവരോട് പറഞ്ഞു: ‘സയ്യിദിന്റെ ആഗ്രഹത്തിനെതിരായി നില്‍ക്കരുത്. അതിന്റെ തിക്തഫലം ഉടന്‍ കാണും. അല്ലാഹുവിന്റെ ഇഷ്ടദാസനാണ് ജമലുല്ലൈലി.’
കടലുണ്ടിയില്‍ ജീവിച്ചുകൊണ്ടിരിക്കെ, നാട്ടുകാര്‍ സയ്യിദിനോട് കടലുണ്ടിയില്‍നിന്നുതന്നെ വിവാഹം കഴിക്കണമെന്നഭ്യര്‍ത്ഥിച്ചതിനാല്‍ കടലുണ്ടി കൊടക്കാട്ടകത്ത് കുടുംബത്തില്‍നിന്ന് ഹലീമ ബീവിയെ ഭാര്യയായി സ്വീകരിച്ചു. മഹതിയുമായുള്ള ജീവിതത്തില്‍ മുഹമ്മദ് ജമലുല്ലൈലിക്ക് മൂന്ന് മക്കള്‍ പിറന്നു. ഹുസൈന്‍ എന്നറിയപ്പെട്ട സയ്യിദ് ഹസന്‍, അലിയ്യുല്‍മുഅ്തലി, സയ്യിദ് ശൈഖ് എന്നിവരാണവര്‍. സയ്യിദ് ഹുസൈന്റെ കുടുംബം കടലുണ്ടി പുളിക്കലകത്ത് എന്നും സയ്യിദ് ശൈഖിന്റെ കുടുംബം കടലുണ്ടി കൊടക്കാട്ടകത്ത് എന്നും അറിയപ്പെട്ടു. സയ്യിദ് അലിയ്യുല്‍ മുഅ്തലിക്ക് എല്ലാം പെണ്‍മക്കളായിരുന്നു.
മകന്‍ വിവാഹം കഴിച്ചിട്ടുണ്ടെന്നറിഞ്ഞ പിതാവ് സയ്യിദ് അബ്ദുറഹ്മാന്‍ മകന് സേവകര്‍ മുഖേന ഒരു കനകക്കിഴി കൊടുത്തയച്ചു. പക്ഷേ, സ്‌നേഹത്തോടെ മകനത് തിരിച്ചയച്ചു. പരിപ്രവാചകരുടെ കൂട്ടത്തിലാണല്ലോ മകന്‍.
ഉപ്പയെ കാണാന്‍ എന്നും മകന്‍ പോവും. കടലില്‍ തുണി വിരിച്ചുതന്നെ. രാത്രി പോയി വെളുക്കും മുമ്പ് തിരിച്ചെത്തും. ഒരിക്കലിങ്ങനെ പുലരും മുമ്പ് തിരിച്ചെത്തിയില്ല. വൈകീട്ടാണ് വീടണയുന്നത്. കാരണം ചോദിച്ചപ്പോള്‍ അന്നുപറഞ്ഞില്ല. പിന്നെപ്പറയാം എന്നായിരുന്നു മറുപടി. മറ്റൊരിക്കല്‍ അതുപറഞ്ഞു: ഉപ്പക്ക് അന്ന് രോഗം മൂര്‍ഛിച്ചു. വഫാത്തായി. അന്ത്യോപചാരങ്ങളൊക്കെ കഴിഞ്ഞ് അസ്വ്ര്‍ നിസ്‌കരിച്ചാണ് ഞാന്‍ പോരുന്നത്. മവാഹിബുല്‍ ജലീലില്‍ ഈ സംഭവം കാണാം.
പാങ്ങില്‍ അഹ്മദ് കുട്ടി മുസ്‌ലിയാര്‍, സയ്യിദ് ജമലുല്ലൈലിയെ കുറിച്ച് ഹാദാ മൗലിദുമവാഹിബുല്‍ജലീല്‍ ഫീ മനാഖിബില്‍ ഖുത്ബി സയ്യിദ് മുഹമ്മദ് ജമലുല്ലൈലി എന്ന ഗ്രന്ഥം രചിച്ചിട്ടുണ്ട്. അതിന്റെ കാരണം കൃതിയില്‍ പാങ്ങില്‍ തന്നെ രേഖപ്പെടുത്തിയിട്ടുണ്ട്. അഹ്മദ് കുട്ടി മുസ്‌ലിയാരുടെ വീടിന്റെ അടുത്തുള്ള ഒരു അമുസ്‌ലിം സുഹൃത്തിന്റെ വീട്ടില്‍ കളവ് നടന്നു. സംഭവവുമായി ബന്ധപ്പെട്ട് മുസ്‌ലിയാരുടെ സഹോദരനെ മോഷ്ടാവെന്ന് സംശയിച്ച് പോലീസ് അറസ്റ്റ് ചെയ്തു. ഈ സംഭവം പാങ്ങിലിനെ മാനസികമായി ഉലച്ചു. അദ്ദേഹം സയ്യിദ് മുഹമ്മദ് ജമലുല്ലൈലിയുടെ പൗത്രനായ സയ്യിദ് ശീശൈഖ് ജമലുല്ലൈലിയോട് വിഷയം പറഞ്ഞു. ശീശൈഖ് ജമലുല്ലൈലി തന്റെ പിതാമഹനായ സയ്യിദ് മുഹമ്മദ് ജമലുല്ലൈലിയെക്കുറിച്ച് ഒരു രചന നടത്താന്‍ പറഞ്ഞു. എല്ലാത്തിനും പരിഹാരമുണ്ടാവുമെന്ന് ഉറപ്പുകൊടുത്തു. അങ്ങനെ പാങ്ങില്‍ ഈ കാര്യം പറഞ്ഞ് അല്ലാഹുവിനോട് പ്രാര്‍ത്ഥിച്ചു. കാര്യം സാധിച്ചു. പാങ്ങില്‍ തന്റെ കടമവീട്ടി.
രോഗശയ്യയില്‍കിടക്കുന്ന സയ്യിദ് ജമലുല്ലൈലിക്ക് ദിനം തോറും പ്രയാസം ഇരട്ടിച്ചുവന്നു. അങ്ങനെ വഫാത്തിന്റെ ദിനം സേവകരെ വിളിച്ച് പറഞ്ഞു: എന്റെ കട്ടിലിന്റെ താഴെ തീ പൂട്ടൂ. സേവകന്മാര്‍ മടിച്ചു. ഇത് ചൂടിക്കട്ടിലാണ്. വല്ലാതെ നിര്‍ബന്ധിച്ചപ്പോള്‍ അവര്‍ തീ പൂട്ടി പുറത്തിറങ്ങിനിന്നു.
അള്‍പം കഴിഞ്ഞ് വന്നുനോക്കുമ്പോള്‍ കട്ടില്‍ വെണ്ണീറായിരിക്കുന്നു. ആ വെണ്ണീറ്റില്‍ സയ്യിദ് സുസ്മരവദനായി മരിച്ച് കിടക്കുന്നു.
അവര്‍ അമ്പരന്നു. പൊള്ളലേറ്റ് മരണപ്പെട്ടതാകുമോ? കുളിപ്പിക്കാന്‍ വേണ്ടി ജനാസ എടുത്തപ്പോള്‍ വീണ്ടും അത്ഭുതം; ആ ശരീരത്തിനൊന്നും പറ്റിയിട്ടില്ല! കൊട്ടാരമൊഴിവാക്കി അല്ലാഹുവിലേക്ക് പ്രണയാര്‍ത്ഥനായിപ്പോന്ന സയ്യിദിന് അഭിമാനകരമായ വിടവാങ്ങല്‍. കടലുണ്ടിയില്‍തന്നെയാണ് ഖബറിടം. 1230 റബീഉല്‍ആഖിര്‍ 22 വെള്ളിയാഴ്ചയായിരുന്നു അന്ന്.
ഓളപ്പരപ്പിലൂടെ മലബാറിലേക്ക് added by Risala Weekly on September 27, 2016
View all posts by Risala Weekly →
ഐ എസ് ഇസ്‌ലാമിലും സിറിയയിലും ഇടപെടുന്ന വിധം
ഇസ്രയേല്‍: ജാരസൃഷ്ടിയും ഫലസ്തീനികളുടെ ദുര്‍വിധിയും
അപമാനിതയായി ഞാന്‍ വൈറ്റ് ഹൗസ് വിടുന്നു?
തൊണ്ടവറ്റാനിരിക്കുന്നു മഹല്ലുകള്‍ക്ക് എന്ത് ചെയ്യാനാവും?
ഇന്ത്യന്‍ സ്‌കൂള്‍ ഓഫ് മൈന്‍സ് എക്‌സാമിനേഷന്‍ മേയ് 13ന്
കേരളീയ ഉലമ മാറ്റത്തിന്റെ വഴിയടയാളങ്ങള്‍
മുസ്‍ലിം സ്വത്വ സംവാദങ്ങളിലെ കോളനീകരണവും അപകോളനീകരണവും
പാരമ്പര്യ നിഷേധം എങ്ങനെയാണ് ഭീകരതയിലേക്ക് വീഴുന്നത്?
പാശ്ചാത്യ ഇസ്‌ലാമും ഭയത്തിന്റെ പുതിയ ഭാവങ്ങളും
വയനാടന്‍ കാപ്പി അവേലത്തേക്ക് ചുരമിറങ്ങിത്തുടങ്ങിയത്
പ്രവേശന പരീക്ഷയ്ക്ക് 27നകം ഓണ്‍ലൈനായി അപേക്ഷിക്കണം
ഇ. അഹമ്മദിന്റെ മരണം ഉയര്‍ത്തുന്ന ചിന്തകള്‍
എടുത്തും കൊടുത്തുമാണ് പ്രകൃതി നിലനില്‍ക്കുന്നത്‌
കാണാപ്പുറം കവര്‍ സ്റ്റോറി തൊഴില്‍വഴികള്‍ വീടകം
© 2016, ↑ RISALA WEEKLY
Log in - Powered by Risala - Developed by Salbiz Infotech